钦定古今图书集成/历象汇编/乾象典/第044卷 > 天一
## 钦定古今图书集成/历象汇编/乾象典/第044卷 > 天一

按《星经》，天一星在紫微宫门外右星南，为天帝之神，
主战𩰚，知吉凶。
按《史记天官书》：紫宫前列直斗口三星，随北端兑，若
见若不，曰阴德，或曰天一。

〈注〉《正义》曰：“天一一星，疆阊阖外，天帝之神，主战𩰚，知人吉凶。”〈按天一一星阴德二星天官疑其为一〉

按：《汉书天文志》同。

按：《晋书天文志》：“天一星在紫宫门右，星南，天帝之神
也，主战𩰚，知人吉凶者也。”
按《隋书》《宋史天文志》俱同。

按《观象玩占》，“天一一星，在紫微阊阖门中右星之南，
主战𩰚，又主天道，知人吉凶。”
按《管窥辑要》，“天乙一星，去极二十度半，入亢一度半，
在紫微宫门右，天帝之神，主承天运，化治十二将，司
战𩰚，知人吉凶，司寒暑往来之机，秋收冬藏之候。”十
二将者，一贵人，二腾蛇，三朱雀，四六合，五勾陈，六青
龙，七天空，八白虎，九太常，十元武，十一太阴，十二太
后。又按《星经》云：“天乙一星，主王者之即位。”《漱清考》：天
乙在天为天帝神，在朝为最尊诸侯，即今总督十二
团营者，管十二大将军司战𩰚。今之戎政，似与此合。